b'\n_START_ARTICLE_\nJo\xc5\xbee Sever\n_START_SECTION_\n\xc5\xbdivljenje in delo\n_START_PARAGRAPH_\nPedagog, pisec filolo\xc5\xa1kih del, prevajalec in strokovni svetovalec. Kon\xc4\x8dal je klasi\xc4\x8dno gimnazijo (1947) in se \xc5\xa1e istega leta vpisal na Filozofsko fakulteto v Ljubljani. \xc5\xa0tudiral je slovenski, ruski in angle\xc5\xa1ki jezik in knji\xc5\xbeevnost in leta 1955 diplomiral._NEWLINE_Do leta 1959 je pou\xc4\x8deval sloven\xc5\xa1\xc4\x8dino na osnovni \xc5\xa1oli in gimnaziji v Ko\xc4\x8devju, nato sloven\xc5\xa1\xc4\x8dino, srbohrva\xc5\xa1\xc4\x8dino in angle\xc5\xa1\xc4\x8dino na u\xc4\x8ditelji\xc5\xa1\xc4\x8du v Novem mestu. Od 1961 do 1981 pa je pou\xc4\x8deval ru\xc5\xa1\xc4\x8dino in sloven\xc5\xa1\xc4\x8dino v gimnaziji v Novem mestu, ter v tem \xc4\x8dasu postal eden vodilnih rusistov med slovenskimi srednje\xc5\xa1olskimi u\xc4\x8ditelji. Od leta 1971 je bil Sever tudi honorarni sodelavec za ruski jezik pri zavodu za \xc5\xa1olstvo in je ve\xc4\x8d let uspe\xc5\xa1no vodil aktiv rusistov. Leta 1981 je Sever pri\xc5\xa1el na Filozofsko fakulteto kot lektor za ruski jezik in na tem mestu delal do svoje upokojitve leta 1995. Vodil je lektorat ruskega jezika, imel predavanja iz ruskega glagola, didaktike ruskega jezika in predmet, ki ga je sam zasnoval in oblikoval \xe2\x80\x93 stilistiko in prevajanje. Jo\xc5\xbee Sever je na fakulteto pri\xc5\xa1el v \xc4\x8dasu, ko rusistiki ni kazalo dobro, ru\xc5\xa1\xc4\x8dina je bila obremenjena s politiko in ideologijo Sovjetske zveze, vpis na rusistiki je padel na najni\xc5\xbejo to\xc4\x8dko. Kljub temu pa je Sever lahko spremljal vzpon zanimanja za ru\xc5\xa1\xc4\x8dino. Ko je le-ta postala maturitetni predmet, je postal predsednik predmetne komisije za ru\xc5\xa1\xc4\x8dino pri maturi in jo vodil ve\xc4\x8d let, tudi po odhodu v pokoj. Vodil in koordiniral je delo pri sestavah katalogov znanj in sestavljanju maturitetnih pol. Za svoje strokovno in pedago\xc5\xa1ko delo je leta 1995 dobil veliko priznanje Filozofske fakultete._NEWLINE_V soavtorstvu z Lidijo Ivanovo Pirogovo in Oro\xc5\xbenovo je napisal Rusko-slovenski u\xc4\x8dni slovar, ki je iz\xc5\xa1el leta 1977, in je bil za takratni \xc4\x8das sodoben in prakti\xc4\x8den priro\xc4\x8dnik za srednje\xc5\xa1olce z dvosmernim slovar\xc4\x8dkom rusko-slovenskih paronimov._NEWLINE_Jo\xc5\xbee Sever je tudi veliko prevajal iz ru\xc5\xa1\xc4\x8dine in hrva\xc5\xa1\xc4\x8dine. Opozorimo naj na prevod precej obse\xc5\xbenega dela ruske zgodovinarke Iskre \xc4\x8curkine Rusko-slovenski kulturni stiki: od konca 18. stoletja do leta 1914, ki je iz\xc5\xa1el leta 1995. Bil je tudi recenzent Topori\xc5\xa1i\xc4\x8devega Slovenskega jezika I\xe2\x80\x93IV, Jakopinove Slovnice ruskega knji\xc5\xbenega jezika in ruskih jezikovnih vadnic Vlaste Tomin\xc5\xa1ek. Z nasveti je pomagal Nini Borisovni Me\xc4\x8dkovski, profesorici jezikoslovja iz Minska, ko je pisala svojo monografijo Slovenskij jazyk. Ve\xc4\x8d let je bil lektor in korektor pri reviji Jezik in slovstvo. V JiS-u je leta 1987 iz\xc5\xa1el tudi njegov kulturnozgodovinski vodnik Po Dolenjski od \xc5\xa0kofljice do Bogen\xc5\xa1perka. Njegovo najbolj znano in uporabljano delo pa je gotovo Rusko-slovenski in slovensko-ruski moderni slovar (1990), ki ga je pripravil s Plotnikovo, in je bil ponatisnjen \xc5\xbee trikrat (2001, 2003, 2006). Jo\xc5\xbee Sever je v pokoju pripravil in kon\xc4\x8dal svoj del slovnice ruskega jezika, ki je iz\xc5\xa1el leta 2006 v nizu slovnic Cankarjeve zalo\xc5\xbebe z naslovom Ruska slovnica po na\xc5\xa1e. Izida knjiga \xc5\xbeal ni do\xc5\xbeivel.'